|  |  |
| --- | --- |
|  | Apstiprināts ar  2020.gada 3.marta  Valsts izglītības attīstības aģentūras  rīkojumu Nr.1.-30.2/24 |

**Latvijas Republikas Izglītības un zinātnes ministrijas un Baltkrievijas Republikas Valsts zinātnes un tehnoloģiju komitejas sadarbības programmas**

**kopīgas zinātniskās pētniecības un zinātniski tehniskajā jomā**

**2020.gada projektu konkursa**

**NOLIKUMS**

**I. Vispārīgie jautājumi**

1. Nolikums nosaka Latvijas Republikas Izglītības un zinātnes ministrijas un Baltkrievijas Republikas Valsts zinātnes un tehnoloģiju komitejas kopīgas zinātniskās pētniecības un zinātniski tehniskās programmas (turpmāk - Programma) 2020.gada konkursā zinātniski pētniecisko projektu iesniegšanas, vērtēšanas un finansējuma piešķiršanas kārtību (turpmāk – Konkurss) saskaņā ar 2018.gada 7.februāra Latvijas Republikas Izglītības un zinātnes ministrijas (turpmāk – Ministrija) un Baltkrievijas Republikas Valsts zinātnes un tehnoloģiju komitejas vienošanos par sadarbību zinātnē un tehnikā.

2. Konkursa mērķis ir veicināt un attīstīt sadarbību zinātnes un tehnoloģiju jomā starp Latvijas Republiku (turpmāk – Latvija) un Baltkrievijas Republiku (turpmāk – Baltkrievija) (turpmāk kopā un atsevišķi sauktas – Puses), atbalstot zinātniski pētniecisko projektu, kas iesniegti konkursā šī nolikuma noteiktajā kārtībā, īstenošanu ar Pušu pārstāvēto institūciju līdzdalību.

3. Konkursu no Baltkrievijas puses koordinē Baltkrievijas Republikas Valsts zinātnes un tehnoloģiju komiteja un no Latvijas puses – Ministrija. Konkursa īstenošanu, līgumu slēgšanu un uzraudzību Latvijā nodrošina Valsts izglītības attīstības aģentūra (turpmāk – Aģentūra).

**II. Konkursa izsludināšana un projekta iesniegšanas nosacījumi Latvijā**

4. Puses Konkursu izsludina vienlaikus Latvijā un Baltkrievijā. Latvijā Konkursa nolikums ir pieejams Aģentūras mājaslapā [www.viaa.gov.lv](http://www.viaa.gov.lv) un Ministrijas mājaslapā www.izm.gov.lv.

5. Projekts ir šī nolikuma noteiktajā kārtībā angļu valodā aizpildīts šī nolikuma pielikums “Latvia – Belarus Cooperation Program in Science and Technology PROJECT” (turpmāk – Projekts).

6. Projektā ir iesaistīti divi dalībnieki, kas pārstāv katru Programmas Pusi (turpmāk – Partneri), un īsteno Projektu katrā Programmas valstī vienlaikus, Projekta Partneriem savstarpēji sadarbojoties. Projekta Partneris Latvijā var būt:

* 1. zinātnisko institūciju reģistrā reģistrēta zinātniskā institūcija, vai
  2. Latvijas Republikas Uzņēmumu reģistrā reģistrēts inovatīvs mikrouzņēmums, mazais vai vidējais uzņēmums, kurš pamatdarbību veic Latvijas Republikas teritorijā (turpmāk – komercsabiedrība) un atbilst Komisijas Regulas (ES) Nr. 651/2014 (2014. gada 17. jūnijs), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 1.pielikuma 2.panta 1.daļā minētajai definīcijai (turpmāk – Komisijas regula Nr. [651/2014](http://eur-lex.europa.eu/eli/reg/2014/651/oj/?locale=LV)) (turpmāk – Latvijas partneris).

7. Projekta īstenošanas ilgums nepārsniedz divus kalendāros gadus. Projekta īstenošana sākas 2021.gada janvārī.

8. Ar saimniecisku darbību nesaistīta[[1]](#footnote-1) Projekta īstenošanas izmaksas Latvijas partnerim nepārsniedz 40 000 EUR (četrdesmit tūkstoši *euro*) divos gados un 20 000 EUR (divdesmit tūkstoši *euro*) katrā Projekta izpildes gadā. Publisko finansējumu ar saimniecisku darbību saistīta Projekta īstenošanai piešķir saskaņā ar Komisijas regulas Nr. 651/2014 25. pantu.

9. Projektam jāatbilst kādai no šādām prioritārajām pētījumu jomām:

9.1. enerģija un energoefektivitāte;

9.2. jaunie materiāli;

9.3. informācijas un komunikācijas tehnoloģijas un mākslīgais intelekts;

9.4. bioloģiskā daudzveidība un klimata pārmaiņas;

9.5. veselība;

9.6. ilgtspējīga reģionālā attīstība un aprites ekonomika.

10. Latvijas partnera Projekta īstenošanas attiecināmās izmaksas ir šādas:

10.1. Projekta tiešās izmaksas:

10.1.1. Projekta izpildē nodarbināto Latvijas partnera zinātnisko darbinieku atlīdzība atbilstoši šī nolikuma 11. punktā noteiktajam, tostarp darba devēja valsts sociālās apdrošināšanas obligātās iemaksas;

10.1.2. inventāra, instrumentu un materiālu (piemēram, ķimikāliju, laboratorijas trauku, medikamentu, pipešu) iegādes un piegādes izmaksas, ciktāl un cik ilgi tos izmanto Projektā;

10.1.3. Projekta izpildē nodarbināto Latvijas partnera zinātnisko darbinieku komandējumu izmaksas;

10.1.4. citi ar Projekta izpildi saistīti izdevumi:

10.1.4.1. kopīgu konferenču un darba semināru Latvijā organizēšanas izmaksas;

10.1.4.2 kopīgu publikāciju un izdevumu sagatavošanas un izdošanas izmaksas;

10.2. Projekta netiešās izmaksas, kas nepārsniedz 10 procentus no Projekta tiešo izmaksu summas.

11. Šī nolikuma 10.1.1.apakšpunktā minēto Projekta izpildē nodarbināto Latvijas partnera zinātnisko darbinieku atlīdzības likmes, neskaitot darba devēja valsts sociālās apdrošināšanas obligātās iemaksas, ir šādas:

11.1.Projekta zinātniskajam vadītājam (zinātnieks, kas plāno, vada un atbild par Projekta rezultātu sasniegšanu kopumā) – līdz 20 EUR(divdesmit *euro*)stundā;

11.2.Projekta galvenajam izpildītājam (iesaistīts Projekta īstenošanā un ir atbildīgs par konkrētu projekta rezultātu sasniegšanu) – līdz 16 EUR (sešpadsmit *euro*)stundā;

11.3.Projekta izpildītājam (veic konkrētus uzdevumus Projekta izpildē) – līdz 14 EUR (četrpadsmit *euro*) stundā.

12. Šo noteikumu 10.1.3. apakšpunktā minēto Latvijas partnera zinātnisko darbinieku komandējumu nosacījumi ir šādi:

12.1. uz Projektu attiecināmie izdevumi ir īstermiņa komandējumu, kas nepārsniedz vienu mēnesi, izdevumi;

12.2. komandējuma izdevumi tiek segti atbilstoši 2010. gada 12. oktobra Ministru kabineta noteikumiem Nr.969 “Kārtība, kādā atlīdzināmi ar komandējumiem saistītie izdevumi”.

**III. Projekta iesniegšanas kārtība**

13. Latvijas partneris aizpilda Projektu, pievienojot šī nolikuma 14.punktā noteikto dokumentāciju, un iesniedz Aģentūrā. Līdzvērtīgu projekta pieteikumu Baltkrievijas partneris iesniedz atbilstošajai par Programmas īstenošanu atbildīgajai institūcijai Baltkrievijā. Fiziska persona kā Latvijas partnera Projekta zinātniskais vadītājs Konkursa ietvaros var piedalīties tikai vienā Projektā.

14. Iesniedzot aizpildītu Projektu Aģentūrā, tam pievieno šādu dokumentāciju:

14.1. Baltkrievijas partnera sadarbības apliecinājuma vēstules, kuru parakstījusi tā paraksta tiesīgā amatpersona vai pilnvarotā persona, oriģinālu;

14.2. Latvijas partnera un Baltkrievijas partnera Projekta zinātnisko vadītāju CV;

14.3. deklarāciju (un tās pielikumu *(ja attiecināms)*) par komercsabiedrības atbilstību  
mazajai (sīkajai) vai vidējai komercsabiedrībai atbilstoši Ministru kabineta 2014.gada 16.decembra noteikumu Nr.776 “Kārtība, kādā komercsabiedrības deklarē savu atbilstību mazās (sīkās) un vidējās komercsabiedrības statusam” 1. un 2.pielikumam *(ja attiecināms)*;

14.4. pilnvaras kopiju, ja Projektu parakstījusi Latvijas partnera pilnvarota persona *(ja attiecināms)*.

15. Projektu paraksta Latvijas partnera paraksta tiesīgā amatpersona vai tās pilnvarotā persona un projekta zinātniskais vadītājs. Projektu aģentūrā iesniedz šī nolikuma 16.1., 16.2. vai 16.3. apakšpunktā noteiktajā kartībā. Ja projekts tiek iesniegts 16.3. apakšpunktā noteiktajā kārtībā, projekta zinātniskā vadītāja paraksts var būt skenēts.

16. Latvijas partneris, ievērojot šī nolikuma 17.punktā noteikto termiņu, Projektu Aģentūrā iesniedz:

* 1. papīra formātā (caurauklotā formā) vienā eksemplārā personīgi darba dienās no plkst. 8.30 līdz 17.00 Aģentūras lietvedībā – Vaļņu ielā 1, 5.stāvā, Rīgā un PDF datnes formātā vienā eksemplārā, nosūtot uz e-pastu [info@viaa.gov.lv](mailto:info@viaa.gov.lv) vai;
  2. papīra formātā (caurauklotā formā) vienā eksemplārā nosūtot aģentūrai pa pastu (Vaļņu iela 1, Rīga, LV-1050) un PDF datnes formātā vienā eksemplārā, nosūtot uz e-pastu [info@viaa.gov.lv](mailto:info@viaa.gov.lv) vai;
  3. vienā eksemplārā elektroniskā dokumenta formātā, nosūtot elektroniski Projekta elektronisko versiju PDF datnes formātā ar drošu elektronisko parakstu un apliecinātu laika zīmogu uz e-pastu [info@viaa.gov.lv](mailto:info@viaa.gov.lv).

17. Projekta iesniegšanas termiņš Aģentūrā papīra formātā un elektroniski ir2020.gada 5.maijs līdzplkst.17.00. Nosūtot Projekta iesniegumu un 14. punktā norādīto dokumentāciju pa pastu, pasta zīmogam jābūt reģistrētam ar 2020.gada 5.maija datumu.

**IV. Projekta izvērtēšanas kritēriji**

18. Projekta administratīvās atbilstības izvērtēšanu veic Aģentūra, piemērojot šādus administratīvās atbilstības kritērijus:

18.1. Projekts ir sagatavots atbilstoši šī nolikuma 9., 13. un 15. punktam;

18.2. Projektā ir iesaistīti Latvijas partneris un Baltkrievijas partneris;

18.3. Projekta izmaksu tāme ir sastādīta un aprēķināta atbilstoši šī nolikuma 10., 11. un 12. punktā norādītajam;

18.4. Projekta īstenošanas ilgums nepārsniedz šī nolikuma 7.punktā norādīto maksimāli pieļaujamo Projekta īstenošanas ilgumu;

18.5. Latvijas partneris atbilst šī nolikuma 6.1. vai 6.2. apakšpunktam. 6.2. apakšpunktā minētais Latvijas partneris atbilst šādām prasībām:

18.5.1. saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju tai nav nodokļu vai nodevu parādu, kuru kopsumma pārsniedz 150 EUR(simts piecdesmit *euro*);

18.5.2. ar tiesas nolēmumu tam nav pasludināts maksātnespējas process, ar tiesas nolēmumu netiek īstenots tiesiskās vai ārpustiesas tiesiskās aizsardzības process, nav uzsākta bankrota procedūra, nav piemērota sanācija vai mierizlīgums, kā arī tās saimnieciskā darbība nav izbeigta.

18.6. Projektam ir pievienota šī nolikuma 14.punktā noteiktā dokumentācija;

18.7. Baltkrievijas partneris ir iesniedzis Projektu Baltkrievijas Puses atbildīgajai institūcijai.

19. Projektu zinātniskās kvalitātes vērtēšanu organizē Latvijas Zinātnes padome, piemērojot šādus kritērijus:

19.1. kvalitatīvas (tehniski) kopīgas zinātniskās izpētes vai izstrādņu līmenis, zinātniskās pētniecības pieeju oriģinalitāte un inovatīvais raksturs;

19.2. Partneru kopēja interese (sadarbības lietderības pamatojums) un Partneru spēja savstarpēji papildināt vienam otru;

19.3. Partneru kvalifikācija un kompetence ar Projekta īstenošanu saistītajā zinātnes jomā;

19.4. zinātniskās izpētes un izstrādņu rezultātu iespējamais praktiskais pielietojums;

19.5. jauno zinātnieku iesaiste Projektā;

19.6. Projektā uzsākto sadarbību plānots turpināt iesniedzot kopējus projektu pieteikumus Eiropas Savienības pētniecības pamatprogrammā “Apvārsnis Eiropa”, “EUREKA” programmā un citās starptautiskajās programmās.

**V. Projektu vērtēšana un līguma par Projekta īstenošanu noslēgšana**

20. Aģentūra 20 (divdesmit) darba dienu laikā pēc Konkursa termiņa beigu datuma veic Projektu administratīvās atbilstības pārbaudi atbilstoši šī nolikuma 18.1., 18.2., 18.3, 18.4., 18.5. un 18.6. apakšpunktā norādītajiem administratīvās atbilstības kritērijiem.

21. Lai Projektu novērtētu pēc šī nolikuma 18.7. apakšpunktā minētā administratīvās atbilstības kritērija, Aģentūra līdz 2020. gada 18. maijam nosūta Baltkrievijas Puses par konkursu atbildīgajai institūcijai saskaņošanai Latvijā Konkursam iesniegto Projektu sarakstu.

22. Ja Projekts neatbilst kādam no šī nolikuma 18.1., 18.2., 18.3, 18.4., 18.5., 18.6., un 18.7. apakšpunktā minētajiem administratīvās atbilstības kritērijam, Aģentūra pieņem lēmumu par Projekta neatbilstību administratīvajiem kritērijiem un Projektu noraida. Ar lēmumu par Projekta neatbilstību administratīvajiem kritērijiem Aģentūra informē Projekta iesniedzēju, nosūtot tam vēstuli.

23. Pamatojoties uz šī nolikuma 20., 21. un 22. punktā noteiktās administratīvās atbilstības pārbaudes rezultātiem, Aģentūra sastāda Projektu sarakstu (turpmāk – Projektu saraksts), kas virzāmi zinātniskās kvalitātes novērtēšanai.

24. Projektu sarakstu un tajā iekļautos Projektus PDF dokumenta datnes formātā Aģentūra 10 (desmit) darba dienu laikā pēc Projektu saraksta saskaņošanas ar Baltkrievijas Puses par konkursu atbildīgo institūciju nosūta Latvijas Zinātnes padomei.

25. Latvijas Zinātnes padome organizē un nodrošina Projektu zinātniskās kvalitātes izvērtēšanu atbilstoši šī nolikuma 19.punktā noteiktajiem zinātniskās kvalitātes kritērijiem, pamatojoties uz Latvijas Zinātnes padomes izstrādātu un ar Ministriju saskaņotu Projektu zinātniskās kvalitātes novērtēšanas metodiku.

26. Projektu zinātniskās kvalitātes novērtēšanas rezultātus izskata un lēmumu par finansējamajiem Projektiem (turpmāk – Lēmums) pieņem komisija, kuru izveido Ministrija un Baltkrievijas Republikas Valsts zinātnes un tehnoloģiju komiteja, deleģējot tās sastāvā vismaz trīs pārstāvjus no katras puses (turpmāk – Komisija). Latvijas pusi Komisijā pārstāv Ministrijas un Aģentūras deleģēti pārstāvji. Par Komisijas sēdes norises laiku un vietu Puses vienojas atsevišķi.

27. Aģentūra pēc Komisijas Lēmuma saņemšanas:

27.1. nosūta Latvijas partnerim Komisijas Lēmumu par Projekta finansēšanu vai Komisijas lēmumu par Projekta finansēšanas atteikumu;

27.2. ievieto Aģentūras mājaslapā [*www.viaa.gov.lv*](http://www.viaa.gov.lv) Komisijas sēdes protokolu ar Lēmumu par finansējamajiem Projektiem;

27.3. slēdz līgumu par Projekta īstenošanu (turpmāk – Līgums) ar Latvijas partneri.

28. Aģentūra finansējumu Projekta īstenošanai piešķir pa posmiem Līgumā noteiktajā kārtībā un termiņos.

Saskaņots ar Izglītības un zinātnes ministrijas 2020. gada 2. marta vēstuli Nr. 4-28e/20/679.

1. Ar saimniecisku darbību nesaistīts projekts ir projekts, kura ietvaros īsteno darbības, kurām nav saimnieciska rakstura, tostarp:

   1. Neatkarīga pētniecība un izstrāde, lai iegūtu vairāk zināšanu un labāku izpratni, tostarp kopīga pētniecība un izstrāde, pētniecības organizācijai iesaistoties efektīvā sadarbībā;

   2. Izglītības pasākumi, lai panāktu personāla skaita pieaugumu un kvalifikācijas celšanu;

   3. Pētniecības rezultātu izplatīšana, piemēram, dalība zinātniskās konferencēs, kā arī izmantojot mācību procesu, brīvas piekļuves datubāzes, atklātās publikācijas vai atklātā pirmkoda programmatūru;

   4. Zināšanu pārneses darbības, ja visa peļņa no šādas darbības tiek reinvestēta pētniecības organizācijas pamatdarbībās. [↑](#footnote-ref-1)